钦定古今图书集成/明伦汇编/闺媛典/第094卷 > 吴道震妻姚氏
## 钦定古今图书集成/明伦汇编/闺媛典/第094卷 > 吴道震妻姚氏

按《明外史列女传》：“姚氏，桐城人，湘潭知县之骐女，诸
生吴道震妻。年十九，夫亡，以子德坚在襁褓，忍死抚
之。越二十六年，至崇祯末，流贼掠桐城，兄孙林奉母
避潜山，氏偕行。贼奄至，孙林格斗死，德坚负母而逃。
氏曰：‘势急矣，汝书生，焉能负我远行？倘贼至即皆死，
汝不能全母，顾反绝父祀乎’？叱之去。德坚泣勿忍，氏”
推之坠层崖下。须臾，贼至，叱曰：“出金可免！”氏曰：“我流
离远人，安得有金？”贼令解衣验之，骂曰：“我生平解衣，
子妇不得在侧，贼奴敢作此语！”贼怒，刃交下而死。